DECRETO 199/2006, do 2 de novembro, polo que se autoriza a subscrición dun acordo transaccional entre o Instituto Galego da Vivenda e Solo e determinados adxudicatarios de vivendas de promoción pública do Grupo Valdegodos (Ourense).
CONSELLERÍA DE VIVENDA E SOLO — III. OUTRAS DISPOSICIÓNS — 10/11/2006

Diante do Xulgado de Primeira Instancia número catro de Ourense seguíronse, por instancia do Instituto Galego de Vivenda e Solo, os autos do xuízo ordinario sobre resolución de contratos de varias vivendas de promoción pública, situadas no grupo de Valdegodos, Vilamartín de Valdeorras, Ourense (expediente de construción OR-80/080).
Con data do 3 de outubro de 2005 recaía sentenza pola que se desestimaron as demandas interpostas, téndose posteriormente interposto, por parte do Instituto Galego da Vivenda e Solo, recurso de apelación.
No devandito procedemento púxose de manifesto a existencia de determinados gastos que cada un dos propietarios tivo que afrontar, coa finalidade de paliar os vicios constructivos que presentaban os inmobles.
Por este motivo, e coa finalidade de salvagardar o interese público e, ao mesmo tempo, satisfacer os lexítimos dereitos dos propietarios, considerouse aconsellable unha resolución do conflito por vía transaccional, a través da subscrición dun acordo desa natureza.
En virtude do indicado, e de acordo co establecido no artigo 1809 do Código civil e co disposto no artigo 22.1º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, por proposta da conselleira de Vivenda e Solo, e logo de deliberación do Consello da Xunta de Galicia na súa reunión do día dous de novembro de dous mil seis,
DISPOÑO:
Artigo 1º
Autorízase a subscrición dun acordo transaccional coa finalidade e nos termos que se indican no anexo.
Artigo 2º
Facúltase o delegado provincial do Instituto Galego da Vivenda e Solo en Ourense para subscribir o dito acordo transaccional.
Disposición derradeira
O contido deste decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, dous de novembro de dous mil seis.
Emilio Pérez Touriño
Presidente
Teresa Táboas Veleiro
Conselleira de Vivenda e Solo
ANEXO
1. Por medio deste acordo transaccional porase fin aos procesos xudiciais seguidos entre o Instituto Galego da Vivenda e Solo e diversos adxudicatarios do Grupo Valdegodos, tramitados ante o Xulgado de Primeira Instancia número catro de Ourense cos nº de auto: 325/02, 18/03, 381/02, 235/03, 316/03, 317/03, 318/03, 319/03, 320/03, 321/03, 322/03, 323/03, 324/03, 325/03, 68/03, 37/03, 551/02, 664/02, 62/03, 03/03, 56/03 (acumulados), que están pendentes de recurso de apelación na Audiencia Provincial de Ourense.
2. En virtude deste acordo, os adxudicatarios afectados procederán a pagar os importes pendentes de pagamento da amortización das súas vivendas, correspondentes ao importe principal do préstamo
e os xuros devengados no período comprendido desde o día 10 de setembro de 1998 ata o día 11 de abril de 2006.
Pola súa parte, o Instituto Galego da Vivenda e Solo descontará a cada un dos propietarios, en concepto de devolución de gastos polas deficiencias construtivas dos seus respectivos inmobles, cuxo desembolso xa fora afrontado por estes, os importes sinalados en informe pericial unido ao acordo, e que lles serán aboados por este organismo.
3. Tras a sinatura do presente acordo transaccional, as partes asinantes considerarán reciprocamente canceladas as súas obrigas en relación cos contratos de compravenda das vivenda que foran asinados no seu día, renunciando expresamente a toda ulterior reclamación, procedéndose por parte do IGVS a desistir no recurso de apelación presentado.
4. Con independencia das estipulacións anteriores, o acordo transaccional poderá incorporar as cláusulas que considere necesarias para o seu mellor desenvolvemento e que non contradigan os termos da autorización conferida neste decreto.